## Miguel Barrachina afirma que el Consell treballa al màxim per a agilitzar el pagament per les parades biològiques

*** “Ja hem pagat 3,9 milions d’euros per la parada biològica de 2022 i estem gestionant els pagaments de 2023”
* El conseller d’Agricultura, Aigua, Ramaderia i Pesca ha mantingut una trobada amb els representants de la Federació Provincial de Confraries de Pescadors de la Comunitat Valenciana**

El conseller d’Agricultura, Aigua, Ramaderia i Pesca, Miguel Barrachina, ha afirmat que “la Conselleria d’Agricultura ja ha pagat 3,9 milions d’euros per la parada biològica de l’any 2022 i ja s’està gestionant el pagament corresponent al 2023.”

Així ho ha manifestat després de la trobada que ha mantingut amb la Federació Provincial de Confraries de Pescadors de la Comunitat Valenciana, a la qual també ha assistit el director general de Pesca, Miguel Castell.

“Els nostres pescadors treballen de mitjana 120 dies a l’any i, sense dies d’activitat i sense possibilitat de desballestaments, la situació és francament dura per al sector”, ha assenyalat Barrachina.

Amb l’objectiu de pal·liar l’encariment dels preus per la guerra d’Ucraïna, la Conselleria ja ha publicat una orde d’ajudes per a aqüicultura per a fer front als gastos de pinso, oxigen i gasoil, ha puntualitzat Barrachina.

“A final d’any està previst convocar també una orde d’ajudes de manera anticipada per a la millora d’embarcacions”, ha apuntat el conseller, en referència a una subvenció plurianual fins al 2028 de 15,2 milions d’euros, que per al 2025 serà de 5,6 milions d’euros.

Barrachina ha insistit en la falta de relleu generacional, que afecta totes les modalitats pesqueres, igual que ocorre amb la resta del sector primari, per la qual cosa ha apostat per incidir en una millor accessibilitat a la formació necessària per a l’exercici d’esta activitat.

**De l’arrossegament a l’activitat nàutica**

Durant la trobada, s’ha abordat la situació actual i altres problemes que afecten les confraries de pescadors de les tres províncies com les limitacions a la pesca d’arrossegament a Castelló, la situació generada per l’extracció d’arenes del fons marí per a la regeneració de platges del sud de València i nord d’Alacant o el problema que patix Alacant derivat de l’activitat de la nàutica recreativa, que en moltes ocasions impedix l’acompliment normal de les arts menors.

“Les estimacions indiquen que la flota d’arrossegament haurà d’amarrar a mitjan novembre, però la tardança a publicar les resolucions d’assignació de dies és recurrent per part del Ministeri, al qual instem que millore la gestió de l’excedent de dies”, ha assenyalat el conseller.

Barrachina ha esmentat algunes possibles millores ja traslladades en el seu moment als pescadors com una major quota de tonyina roja, més dies de pesca en arrossegament, i la possibilitat de desballestaments subvencionats per a les embarcacions d’arrossegament de fusta, si bé ha lamentat que estos tres assumptes són de competència nacional, “i des del Consell de la Generalitat només podem intercedir davant el Ministeri en defensa dels interessos dels pescadors valencians”.

Fecha: 06/09/2024